[{"text_idx": "#000001", "text": "Mae\u2019n benwythnos olaf tymor cyffredin y Cymru Premier JD, ac erbyn diwedd prynhawn Sadwrn mi fyddwn ni\u2019n gwybod os mae Aberystwyth yntau\u2019r Fflint fydd yn syrthio o\u2019r gynghrair gydag Airbus UK."}, {"text_idx": "#000002", "text": "Yn yr hanner uchaf mae\u2019r Seintiau Newydd wedi selio\u2019r bencampwriaeth, a Cei Connah wedi cipio\u2019r ail safle gan gadarnhau eu lle hwythau yn Ewrop, ond mae dau docyn ar o\u0302l i gyrraedd Ewrop eleni a bydd rheiny yn mynd i\u2019r clwb sy\u2019n ennill y gemau ail gyfle, ac enillwyr Cwpan Cymru."}, {"text_idx": "#000003", "text": "Os bydd Y Seintiau Newydd yn curo\u2019r Bala yn rownd derfynol Cwpan Cymru wythnos nesaf, yna bydd y ti\u0302m fydd wedi gorffen yn 3ydd yn sicrhau\u2019r safle olaf yn Ewrop, a gyda dim ond un ge\u0302m i\u2019w chwarae, gwahaniaeth goliau\u2019n unig sydd rhwng Pen-y-bont a Met Caerdydd yn y 3ydd a\u2019r 4ydd safle."}, {"text_idx": "#000005", "text": "Mae Met Caerdydd wedi sicrhau eu bod am orffen yn eu safle uchaf erioed yn Uwch Gynghrair Cymru, ond byddai codi uwchben Pen-y-bont ar y diwrnod olaf yn eu rhoi mewn safle ffafriol i hawlio lle yn Ewrop am y tro cyntaf ers tair blynedd."}, {"text_idx": "#000006", "text": "Mae gorffen yn y 3ydd safle wedi bod yn ddigon i sicrhau lle\u2019n Ewrop ym mhob un o\u2019r wyth tymor diwethaf, ac os gall y myfyrwyr gael canlyniad gwell na Phen-y-bont ddydd Sadwrn yna nhw fydd yn gorffen yn 3ydd."}, {"text_idx": "#000007", "text": "Mae\u2019r Bala wedi mynd ar rediad o 11 ge\u0302m gynghrair heb fuddugoliaeth am y tro cyntaf ers eu dyrchafiad i\u2019r uwch gynghrair, sy\u2019n golygu bod ti\u0302m Colin Caton am orffen y tymor o dan y tri uchaf am y tro cyntaf ers pedair blynedd."}, {"text_idx": "#000008", "text": "Ond, dyw Hogiau\u2019r Llyn ond un ge\u0302m i ffwrdd o gyrraedd Ewrop \u2013 curo\u2019r Seintiau Newydd yn y rownd derfynol yr wythnos nesaf, a bydd Y Bala yn cael eu dwylo ar eu hail gwpan eleni ac yn hawlio eu lle yn rowndiau rhagbrofol Cyngres Europa."}, {"text_idx": "#000009", "text": "Ac os mae\u2019r Seintiau fydd yn fuddugol yn Nantporth ddydd Sul nesaf, yna bydd y ti\u0302m sy\u2019n 3ydd yn dathlu hefyd, ac felly bydd Met Caerdydd yn awyddus i guro a gwanhau eu gwrthwynebwyr y penwythnos yma."}, {"text_idx": "#000010", "text": "Mae\u2019r record benben wedi bod yn ddigon hafal rhwng y ddau di\u0302m yn ddiweddar, ond y ti\u0302m sy\u2019n chwarae gartref sy\u2019n tueddu i fynd a hi, ac yn y naw ge\u0302m flaenorol rhwng y clybiau dim ond dwy go\u0302l sydd wedi ei sgorio gan y ti\u0302m oddi cartref."}, {"text_idx": "#000012", "text": "Mae saga pwyntiau Pen-y-bont yn parhau, ac er i\u2019r gynghrair ddatgan yr wythnos hon eu bod wedi tynnu chwe phwynt oddi ar y clwb am dorri rheolau eilyddio, mae Pen-y-bont wedi cyhoeddi eu bod am fynd a\u2019r ape\u0302l ymhellach."}, {"text_idx": "#000013", "text": "Ond am y tro mae Pen-y-bont wedi colli\u2019r chwe phwynt sy\u2019n eu gadael yn hafal ar bwyntiau gyda Met Caerdydd yn y frwydr i orffen yn 3ydd."}, {"text_idx": "#000014", "text": "Y Seintiau Newydd yw\u2019r unig di\u0302m i guro Pen-y-bont ym mhob cystadleuaeth ers troad y flwyddyn (ennill 9, cyfartal 5, colli 2), ac mae ti\u0302m Rhys Griffiths yn benderfynol o gyrraedd Ewrop am y tro cyntaf yn eu hanes."}, {"text_idx": "#000015", "text": "Mae\u2019r Drenewydd fwy neu lai yn sicr o orffen yn y 6ed safle, ac ar o\u0302l colli pedair o\u2019u pum ge\u0302m ddiwethaf bydd angen codi ge\u0302r os ydi\u2019r Robiniaid yn bwriadu bod yn gystadleuol yn y gemau ail gyfle."}, {"text_idx": "#000016", "text": "Mae Pen-y-bont eisoes wedi curo\u2019r Drenewydd deirgwaith y tymor hwn, a byddai un fuddugoliaeth arall yn golygu bod y clwb yn gorffen yn eu safle uchaf erioed."}, {"text_idx": "#000019", "text": "Ond dyw hynny ddim yn natur y ddau di\u0302m yma, a bydd Cei Connah yn benderfynol o orffen y tymor fel yr unig di\u0302m i beidio colli ge\u0302m ers yr hollt."}, {"text_idx": "#000020", "text": "Mae\u2019r Seintiau Newydd wedi torri\u2019r record am y nifer fwyaf o goliau mewn tymor yn y fformat presennol (108 go\u0302l) a bydd y prif sgoriwr Declan McManus (27 go\u0302l) yn awyddus i ychwanegu at y cyfanswm."}, {"text_idx": "#000021", "text": "Chris Venables (28) sy\u2019n dal y record am y nifer fwyaf o goliau mewn tymor ers newid i\u2019r fformat 12-ti\u0302m, a bydd yr Albanwr McManus yn ysu i dorri\u2019r record hwnnw."}, {"text_idx": "#000022", "text": "Ryan Brobbel sy\u2019n arwain y ras ar frig rhestr y creuwyr eleni (18) ond dyw ei gyd-chwaraewr Daniel Redmond ond un go\u0302l ar ei ho\u0302l hi (17), felly efallai fydd hi\u2019n frwydr rhyngddyn nhw o ran pwy fydd yn cymryd y ciciau gosod ddydd Sadwrn!"}, {"text_idx": "#000025", "text": "Am y tro cyntaf yng nghyfnod y fformat 12-ti\u0302m rydyn ni\u2019n mynd i ge\u0302m ola\u2019r tymor heb wybod pwy fydd yn disgyn o\u2019r gynghrair drwy orffen yn yr 11eg safle."}, {"text_idx": "#000026", "text": "Aberystwyth yw\u2019r clwb anlwcus sy\u2019n dechrau\u2019r prynhawn yn y safle anffodus hwnnw, ond gwahaniaeth goliau\u2019n unig sydd rhwng y Gwyrdd a\u2019r Duon a\u2019r Fflint yn niogelwch y 10fed safle, felly mae\u2019r cyfan yn y fantol ar y penwythnos olaf."}, {"text_idx": "#000027", "text": "Mae gwahaniaeth goliau\u2019r Fflint +22 yn well nac Aberystwyth, felly bydd yn rhaid i di\u0302m Anthony Williams sicrhau canlyniad gwell na\u2019r Sidanwyr os am osgoi\u2019r cwymp ddydd Sadwrn."}, {"text_idx": "#000028", "text": "Mae Aberystwyth yn un o\u2019r ddau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd), ac yn ei dymor cyntaf fel rheolwr bydd Anthony Williams yn benderfynol o beidio arwain Aber i\u2019r ail haen."}, {"text_idx": "#000029", "text": "Roedd yna ryddhad enfawr i Gaernarfon nos Fercher wrth i Joe Faux rwydo go\u0302l hwyr i gipio buddugoliaeth ar Gae-y-Castell (Ffl 2-3 Cfon) gan sicrhau lle\u2019r Cofis yn y gynghrair ar gyfer y tymor nesaf."}, {"text_idx": "#000030", "text": "Mae Aberystwyth ar rediad o bum ge\u0302m heb golli, ac wedi ennill eu dwy ge\u0302m ddiwethaf yn erbyn Caernarfon, ac felly bydd selogion Coedlan y Parc yn ysu am un fuddugoliaeth arall er mwyn aros ymhlith yr eli\u0302t yn yr uwch gynghrair."}, {"text_idx": "#000032", "text": "Wedi\u2019r ansicrwydd oddi ar y cae yngly\u0302n a\u0302 sefyllfa trwydded Hwlffordd roedd yr Adar Gleision yn falch o gyhoeddi yr wythnos yma eu bod wedi ticio\u2019r bocsys angenrheidiol i gael cystadlu yn yr uwch gynghrair y tymor nesaf."}, {"text_idx": "#000033", "text": "Ar o\u0302l ennill dim ond dau bwynt allan o 93 posib, a cholli chwe phwynt am dorri rheolau\u2019r gynghrair bydd Airbus yn falch o weld y tymor yn dod i ben."}, {"text_idx": "#000034", "text": "Mae Airbus UK wedi torri\u2019r record fel y ti\u0302m gwaethaf yn holl hanes y gynghrair, a does yna r\u2019un clwb arall erioed wedi mynd trwy\u2019r tymor heb ennill un ge\u0302m, ond bydd y staff cyfan yn awyddus i roi un perfformiad dewr olaf yn y gobaith o orffen ar nodyn cadarnhaol."}, {"text_idx": "#000035", "text": "Mae Hwlffordd wedi ennill eu pedair ge\u0302m ddiwethaf yn erbyn Airbus, ac yn paratoi i gystadlu\u2019n y gemau ail gyfle am y tro cyntaf yn eu hanes."}, {"text_idx": "#000037", "text": "Derbyniodd Y Fflint ergyd drom i\u2019w gobeithion o gael goroesi\u2019r cwymp drwy golli\u2019n hwyr yn erbyn Caernarfon nos Fercher, ac hynny\u2019n golygu eu bod yn hafal ar bwyntiau gydag Aberystwyth (11eg) cyn eu ge\u0302m olaf yn y tymor."}, {"text_idx": "#000038", "text": "Cododd Y Fflint i\u2019r uwch gynghrair yn 2020, ac er gorffen eu tymor cyntaf yn yr 11eg safle ni syrthiodd y Sidanwyr gan nad oedd neb yn codi o\u2019r ail haen oherwydd gohiriadau Covid."}, {"text_idx": "#000039", "text": "Y tymor diwethaf fe orffennodd Y Fflint yn y Chwech Uchaf o dan arweiniad Neil Gibson a chyrraedd rownd derfynol y gemau ail gyfle cyn colli yn erbyn Caernarfon."}, {"text_idx": "#000040", "text": "Dros yr haf, fe adawodd y ti\u0302m rheoli a\u2019r garfan gyfan, a bu rhaid i\u2019r rheolwr newydd Lee Fowler adeiladu ti\u0302m o\u2019r newydd cyn eu ge\u0302m gyntaf oddi cartref ym Mhontypridd ar 13 Awst, 2022."}, {"text_idx": "#000041", "text": "Enillodd Y Fflint y ge\u0302m honno (0-1) a bydd y Sidanwyr yn dyheu am driphwynt arall i gloi\u2019r tymor ddydd Sadwrn, gan y byddai buddugoliaeth yn cadarnhau eu lle yn y gynghrair."}, {"text_idx": "#000042", "text": "Yn fathemategol, dyw Pontypridd ddim yn gwbl ddiogel o\u2019r cwymp cyn y ge\u0302m olaf, ond gan bod eu gwahaniaeth goliau gymaint gwell nac Aberystwyth, byddai\u2019n cymryd gwyrth i\u2019r Gwyrdd a\u2019r Duon gau\u2019r bwlch o 19 go\u0302l sydd rhyngddyn nhw a Phontypridd."}, {"text_idx": "#000043", "text": "Mae\u2019r Fflint yn sicr wedi cael y gorau o bethau yn erbyn Pontypridd y tymor yma, gan ennill dwy a chael un ge\u0302m gyfartal yn eu tair gornest blaenorol."}, {"text_idx": "#000044", "text": "Mae\u2019n gaddo i fod yn brynhawn cyffrous a gyda\u2019r gemau i gyd yn dechrau ar yr un pryd, bydd y ddrama gyfan i\u2019w gweld yn fyw ar S4C ddydd Sadwrn am 12:30."}, {"text_idx": "#000045", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:30."}]